འོ་སྐོལ་གྱི་སངས་རྒྱས་ཆོས་ལུགས་ལ་མཚོན་ན་ཡང་།དེའི་སྲོལ་ཙམ་བཏོད་པ་པོ་རྒྱལ་བུ་དོན་གྲུབ་ཡིན་པར་ཁས་འཆེ་བྱས་ཀྱང་མི་སྐྱོན་མོད།ཆོས་ཀྱི་ཕུང་བོ་བརྒྱད་ཁྲི་སྟོངསོགས་སྟོན་པ་གཅིག་གི་བཀའ་ཡིན་ཚུལ་དང་དེ་ལས་གསར་པ་ཞིག་གང་ནའང་མེད་ཚུལ་སོགས་འཆད་འོང་དུས།གཏན་ཚིགས་ཡང་དག་གིས་ཁྱོན་ནས་འགྲེལ་ས་མི་འགྲོ་བ་ཕར་ཞོག་དང་།མིའི་ལུགས་མཐུན་གྱི་འཚོ་བའི་ཆོས་ཉིད་དང་ཡང་རྒྱབ་གཏོད་དུ་འགྱུར་ཞིང་དེ་དང་ཆབས་ཅིག་ཡ་མ་བརླའི་ཀུན་སྤྱོད་ལྟ་བ་དང་།ཡ་མ་བརླའི་མི་གཤིས་སེམས་ཁམས་དང།ཡ་མ་བརླའི་ཚད་འདས་བཅས་ཁྲིམས་ལ་སོགས་པ་ཐོན་ཞིང་འཕེལ་བར་འགྱུར་ཏེ།ཁོ་བོས་བྲིས་པའི་དྲི་མེད་ཀུན་ལྡན་གཏན་ལ་ཕབ་པདང་མི་ལ་རས་པའི་ཕྱི་དུམདང་ལྷ་ཞལ་མཇལ་པའི་ལོ་རྒྱུསདང་གནང་བཀགསོགས་ལ་བལྟ་བར་འཚལ།མཇུག་འབྲས་ནི་སྲིད་ཀྱི་དཀར་ཡོལ་གཅོག་བྱེད་ཅིག་དང་འབྱོར་བའི་ཕུག་ཀ་རྫོགས་བྱེད་ཅིག་ཆགས་འགྲོ་བ་མ་གསུང་དང་།ད་དུང་སྟབས་ཉེས་ན།ཆེ་གྲགས་དཔལ་གསུམ་གྱི་རི་མོ་བསུབ་པར་བྱེད་ཅིང་བྲན་སྤྲང་གཡོག་གསུམ་གྱི་ཤིག་སྲོ་ཁ་དར་བར་བྱེད་པའང་ཐག་གིས་ཆོད་དེ།དེ་ལ་སྒྲུབ་བྱེད་གཞན་པ་ཅི་ཡང་མི་དགོས་ཏེ།བོད་རང་གི་ལོ་རྒྱུས་ཀྱི་དར་རྒུད་དང་ཆོས་ལུགས་ཀྱི་དར་རྒུད་གཉིས་ཀ་བསྡུར་ཙམ་བྱས་པས་ཀྱང་ཧ་གོ་གི་རེད་འདུགའདི་ལྟར་དུ་གཏམ་དུས་མི་སྐོར་ཞིག་གིས་ནི་རྒྱལ་ཁབ་ག་གེ་མོར་སངས་རྒྱས་ཆོས་ལུགས་དར་བ་ཡོད་ཀྱང་སྟོབས་འབྱོར་རབ་ཏུ་འཕེལ་འདུག་སོགས་འཛེར་བར་བྱེད་མོད།དེ་ནི་ཡུལ་དུས་གནས་གསུམ་གྱི་རིག་གནས་དང་རིག་གནས་བར་གྱི་གཙོ་ཕལ་གྱི་ནུས་པ་ལོགས་ཤིག་ཡིན་སོང་བས།སོ་སོས་ག་ལེར་སྦྱངས་ཏེ་རིག་པ་བོགས་ཐོན་པར་བྱ་བ་ལས།ཁོ་བོས་བཅར་འདྲིའི་ཚིག་དུམ་འགའ་ཞིག་ལས་ཅི་ལྟར་གསལ་བོར་སྨྲའམ།